Kammerkoor lennuangaaridesLugemisaeg 2 min
Sellel kevadel saab Tartu ülikooli kammerkoor 45-aastaseks, mida tähistatakse maikuus lavastusega „Südamepeitjate planeet“ Tartus Raadi lennuangaarides, tänavu sügisel avatava Eesti Rahva Muuseumi uue hoone vahetus läheduses.
Tartu ülikooli kammerkoor on esimese koorina Eesti Rahva Muuseumi sõprade seltsi liige. Sestap soovib kammerkoor, et kesklinnast mõnekümneminutilise jalgsikõnni kaugusel asuvast Eesti Rahva Muuseumi peagi valmivast uuest hoonest ja selle lähiümbrusest Raadil kujuneks Tartule uus kultuurilinnak.
Tartu linnavalitsus on selle mõtte käimalükkamiseks esimesed sammud juba teinud, kui 2014. aastal valmis linnavalitsuse tellimusel eskiisprojekt Roosi tänava ümberkujundamisest Raadi kultuurilinnaku ja Tartu vanalinna vaheliseks ühendusteeks. Selle ühendustee lõpuosas asuvad ka avalikkuse eest aastakümneid varjul olnud Raadi lennuangaarid. Raadi mõisa välju hakati lennukite õhkutõusmiseks ja maandumiseks kasutama juba Esimese maailmasõja paiku. Eesti vabariigi ajal kolis Raadile Eesti lennuvägi. 1930. aastate alguses hakati Raadi lennuvälja juurde Roosi tänava lõppu rajama kaht betoonist lennuangaari, mis said valmis 1936. aastaks. 70 aastat hiljem avatakse tänavu sügisel nende angaaride vahetus läheduses Eesti Rahva Muuseumi uus hoone.
Mõni kuu enne seda suursündmust, 14. mail esietendub eelnimetatud Raadi lennuangaarides aga Tartu ülikooli kammerkoori 45. aastapäeva lavastus „Südamepeitjate planeet“. Etenduse produtsendi Robert Pirgi sõnul on Raadi lennuangaarid suurepärase akustikaga ning väga paindliku iseloomuga ruum, kus on võimalik korraldada loomingulisi, uudse lähenemisega ning põnevaid tehnilisi väljakutseid pakkuvaid etendusi, kontserte, tantsulavastusi, kunstinäitusi. „Lõppkokkuvõttes võiks kogu Roosi tänava Raadi-poolsest otsast kujuneda koos Eesti Rahva Muuseumi uue hoone ja selle naabruses asuvate lennuangaaridega Tartus uudsete kontserdi-, etendus- ja näitusepaikadega kultuurikeskus,“ lisab Pirk.
Tartu ülikooli kammerkoori 45. aastapäeva etenduse „Südamepeitjate planeet“ lavastab noor näitleja Jaanus Tepomees, teksti autor on Kristiina Ehin. Laval on Tartu ülikooli kammerkoori lauljad, dirigent Triin Koch, Tõnu Oja (Eesti draamateater), Saara Nüganen (EMTA lavakunstikool) ning etenduses teeb kaasa kitarrist ja muusik Argo Vals.
„Südamepeitjate planeedi” etendused toimuvad 14., 18., 21. ja 22. mail. Loe lisa koori kodulehelt.